SO หุ้นตื่น ‘ท็อป’.!?
ปกติจะเห็นปรากฏการณ์ตื่นทอง..!! เจอทองที่ไหนก็มักวิ่งกรูกันเข้าไปมะรุมมะตุ้ม แต่ในวงการหุ้นกลับเกิดปรากฏการณ์ตื่น “ท็อป บิทคับ” ซะงั้น...
ปกติจะเห็นปรากฏการณ์ตื่นทอง..!! เจอทองที่ไหนก็มักวิ่งกรูกันเข้าไปมะรุมมะตุ้ม แต่ในวงการหุ้นกลับเกิดปรากฏการณ์ตื่น “ท็อป บิทคับ” ซะงั้น...
28 ธ.ค. 2564

ปกติจะเห็นปรากฏการณ์ตื่นทอง..!! เจอทองที่ไหนก็มักวิ่งกรูกันเข้าไปมะรุมมะตุ้ม แต่ในวงการหุ้นกลับเกิดปรากฏการณ์ตื่น “ท็อป บิทคับ” (จิรายุส ทรัพย์ศรีโสภา ซีอีโอบิทคับ) ซะงั้น…กับกรณีหุ้นบริษัท สยามราชธานี จำกัด (มหาชน) หรือ SO ซึ่งเมื่อวันจันทร์ที่ 27 ธ.ค. 2564 ช่วงระหว่างวันราคาพุ่งปรี๊ดดดไป 21% ก่อนจะมาปิดตลาดที่ 14.29%
ทั้ง ๆ ที่ปกติแล้ว SO เป็นหุ้นสภาพคล่องค่อนข้างต่ำ เทรดกันวันหนึ่งหลักสิบล้านบาท บางวันไม่ถึงสิบล้านด้วยซ้ำ แต่เมื่อวันจันทร์ที่ผ่านมา วอลุ่มเทรดทะลักกว่า 319 ล้านบาท ซึ่งมันผิดวิสัยหุ้นตัวนี้…
SO ทำธุรกิจให้บริการงานด้านการจัดหาบุคลากร และธุรกิจให้เช่าและบริการ ซึ่งถ้าไปดูในแง่ปัจจัยพื้นฐานก็ไม่ได้ดีเด่อะไรมากมาย แต่ก็ไม่ได้แย่นะ…ผลประกอบการช่วงที่ผ่านมาเติบโตเรื่อย ๆ มาเรียง ๆ โดยปี 2562 มีรายได้รวม 1,934 ล้านบาท กำไรสุทธิ 109 ล้านบาท อัตรากำไรสุทธิ 5.64% ปี 2563 มีรายได้รวม 2,043 ล้านบาท กำไรสุทธิ 139 ล้านบาท อัตรากำไรสุทธิ 6.83%
ส่วนงวด 9 เดือนแรกปีนี้ มีรายได้รวม 1,554 ล้านบาท กำไรสุทธิ 126 ล้านบาท อัตรากำไรสุทธิ 8.13%
แต่พอมีชื่อ “ท็อป บิทคับ” มานั่งเป็นบอร์ดเท่านั้นแหละ ราคาก็วิ่งกระจุยกระจายเลยทีเดียว..!!
โอเค…ด้วยชื่อ “ท็อป บิทคับ” ในวงการคริปโตเคอร์เรนซี ถือเป็นเบอร์ต้น ๆ ของวงการ แถมกำลังขึ้นหม้อสุด ๆ อีกต่างหาก หลังจากบิทคับเปล่งรัศมีไปเตะตาแบงก์ม่วง ธนาคารไทยพาณิชย์ เลยส่งบริษัทลูก บริษัทหลักทรัพย์ ไทยพาณิชย์ จำกัด ไปซื้อหุ้นบริษัท บิทคับ ออนไลน์ จำกัด สัดส่วน 51% มูลค่า 17,850 ล้านบาท ก็ยิ่งทำให้ “ท็อป บิทคับ” กลายเป็นที่จับจ้อง ไม่ว่าขยับไปไหน หรือทำอะไร ก็สร้างความฮือฮา…
ล่าสุดก็เข้าสู่วงการหุ้น มานั่งบอร์ดด้านยุทธศาสตร์ของ SO นี่แหละ…
ซึ่งปรากฏการณ์ที่เกิดขึ้นกับหุ้น SO ที่ฮอตปรอทแตกในช่วงสองวันมานี้ ก็ชัดเจน ไม่ได้เกิดจากปัจจัยพื้นฐานหรอกนะ…เพราะถ้าเกิดจากปัจจัยพื้นฐานจริง ราคาหุ้นคงวิ่งมาตั้งแต่ปีมะโว้แล้ว ไม่ใช่เพิ่งจะมาขึ้นพรวดพราดเอาเมื่อช่วงต้นสัปดาห์นี้..?
ดังนั้น ชัดเจนว่าราคาหุ้นที่ปรับขึ้นก็ด้วยชื่อของ “ท็อป บิทคับ”..!?
แต่อย่าลืมว่า ปรากฏการณ์ลักษณะนี้ เป็นแรงเห่อแค่ประเดี๋ยวประด๋าวเท่านั้น ไม่ได้จีรังยั่งยืนหรอกนะ ซึ่งไม่ต่างจากปรากฏการณ์ตื่นทองนั่นแหละ…ตื่นได้ไม่นาน สุดท้ายตลาดก็วาย เฉกเช่นเดียวกับปรากฏการณตื่น “ท็อป บิทคับ” อีกไม่นานก็คงหายเห่อเหมือนกัน
นี่ก็เริ่มเห็นเค้าลางแล้ว หลังจากวานนี้ (28 ธ.ค.) ช่วงเช้าราคาหุ้น SO ก็ปรับขึ้นอยู่นะ แต่ไหงปิดตลาดลดลง 4.46% ซะงั้น โดยปิดที่ 21.40 บาท ด้วยมูลค่าการซื้อขาย 231 ล้านบาท
แต่น่าคิดปรากฏการณ์ตื่น “ท็อป บิทคับ” ครั้งนี้ จะนำไปสู่การติดดอยสูงหรือเปล่า..? อันนี้ต้องระวัง
โอเค…อาจเข้ามาเก็งกำไรได้ แต่ก็ต้องชักมือออกให้ทัน ไม่งั้นอาจโดนมีดสับมือได้ ไม่รู้ด้วยนะ
แล้วจะมางอแงทีหลัง ไม่ได้นะ…เพราะเราเตือนคุณแล้ว..!!
…อิ อิ อิ…